Lukas Podolski

**Lukas Josef Podolski** (õieti **Łukasz Podolski**; sündinud 4. juunil 1985 Poolas Gliwices) on poola päritolu Saksamaa jalgpallur, kes mängib ründajana Poola kõrgliiga klubis Zabrze Górnik.

## Klubikarjäär

Podolski hakkas mängima 1. FC Kölni juures juba 1995. 2003 kutsus esindusmeeskonna treener Marcel Koller ta esindusmeeskonna juurde treenima ja 22. novembril debüteeris ta esinduskoondises ja mängis seal hooaja lõpuni. Sellegipoolest jäi Köln kindlalt viimaseks ja kukkus 1. Bundesligast välja.

Järgmisel hooajal oli Podolski Kölni põhiründaja. Ta lõi 24 väravat, millega oli kindlalt 2. Bundesliga parim väravakütt (teine koht lõi 17 väravat). Köln võitis 2. Bundesliga ja tõusis tagasi 1. Bundesligasse.

Järgmisel hooajal lõi Podolski 1. Bundesligas 12 väravat, olles taas oma meeskonna resultatiivseim ja 1. Bundesligas jagas ta 9. kohta. Sellegipoolest jäi Köln eelviimaseks ja langes jällegi liigast välja. Seepeale lahkus Podolski Kölnist.

## Koondisekarjäär
Podolski debüteeris Saksamaa jalgpalliakoondises 6. juunil 2004 Ungari vastu. Ta oli esimene 2. Bundesliga mängija pärast 1975. aastat, kes Saksamaa jalgpallikoondises debüteeris. Oma esimesed kaks väravat rahvusmeeskonnas lõi ta sama aasta 21. detsembril Bangkokis sõpruskohtumises Tai vastu, mille sakslased võitsid 5:1.

Podolski kutsuti 2004. aasta Euroopa U21 meistrivõistlustele, mis toimusid Saksamaal. Ta oli Saksamaa kõige noorem mängija. Esimese kohtumise, milles Saksamaa alistas 2:1 Šveitsi U21, pidi ta vigastuse tõttu vahele jätma, aga mängis kaasa kaks järgmist kohtumist, milles Saksamaa kaotas 30. mail Rootsile 1:2 ja 2. juunil Portugalile samuti 1:2. Saksamaa jäi alagrupis kolmandaks, edestades üksnes Šveitsi.

2004. aasta EM-valigrupi Saksamaa võitis ühtki mängu kaotamata. Podolski üheski mängus kaasa ei teinud. Finaalturniiril Portugalis viigistas Saksamaa 15. juunil Hollandiga 1:1 ja 19. juunil Lätiga 0:0. Podolski sai esimest korda EM-il mängida viimases alagrupimängus 23. juunil Tšehhi vastu, kus ta mängis teise poolaja (esimene oli lõppenud 1:1). Saksamaa vajas edasipääsuks võitu, aga kaotas 1:2 ja langes välja. Tšehhi võitis alagrupi täiseduga, Holland läks teisena edasi.

2005. aasta konföderatsioonide karikavõistlustele pääses Saksamaa järgmise aasta maailmameistrivõistluste korraldajana. 15. juunil alistas Saksamaa esimeses voorus Austraalia 4:3. Podolski mängis kogu kohtumise ja viis Saksamaa 88. minutil 4:2 ette. 18. juunil alistas Saksamaa teises voorus Tuneesia 3:0 ja Podolski vahetati 87. minutil edus 2:0 välja Mike Hanke vastu, kes minut hiljem lõi värava. Sellega oli edasipääs tagatud ja kolmandas voorus 21. juunil Podolski ei osalenud. Alagrupivõitjat otsustavas mängus Argentinaga tehti viik 2:2, mis andis alagrupivõidu Saksamaale. 25. juunil toimus poolfinaal Brasiilia vastu, kus Adriano viis Brasiilia 21. minutil juhtima ja Podolski viigistas 2 minutit hiljem. Enne poolaega viis Ronaldinho Brasiilia taas juhtima ja taas viigistas Ballack ülejärgmisel minutil. Teisel poolajal lõi Adriano võiduvärava 3:2. 29. juunil mängiti välja kolmas koht Mehhikoga ja Podolski viis Saksamaa 37. minutil juhtima. Mehhiko viigistas kiirelt, aga poolaja võitis Saksamaa 2:1. 74. minutil võeti Podolski seisul 2:2 välja. Saksamaa läks veel kolmandat ja neljandatki korda juhtima ning võitis 4:3.

2006. aasta jalgpalli maailmameistrivõistlused toimusid Saksamaal, sellepärast polnud Saksamaa koondisel vaja valikmänge pidada. Podolski osales kõigis Saksamaa kohtumistes algrivistuses. 9. juunil alistas Saksamaa avavoorus Costa Rica 4:2. 14. juunil alistas Saksamaa teises voorus Poola üleajal löödud väravast 1:0. Podolski vahetati 71. minutil välja Oliver Neuville'i vastu, kes võiduvärava lõigi. 20. juunil alistas Saksamaa ka Ecuadori 3:0. Saksamaa võitis alagrupi Ecuadori ees. 24. juunil võitis Saksamaa Rootsi 2:0 ja Podolski lõi mõlemad väravad 4. ja 12. minutil. Siiski valiti kohtumise parimaks mängijaks Miroslav Klose. Podolski vahetati 74. minutil välja. 30. juunil toimus veerandfinaal Argentina vastu ja Podolski sai kohe 3. minutil kollase kaardi. Roberto Ayala viis Argentina 49. minutil juhtima ja Klose viigistas 80. minutil. Rohkem väravaid ei löödud, Saksamaa võitis penaltiseerias ja Podolski realiseeris oma löögi sakslastest kolmandana. 4. juulil peeti poolfinaal Itaalia vastu ja Saksamaa kaotas lisaaja lõpus 0:2. 8. juulil võitis Saksamaa pronksimängus Portugali 3:1 ja Podolski võeti platsilt välja 71. minutil seisul 2:0. Podolski valiti maailmameistrivõistluste parimaks noormängijaks.

2008. aasta EM-valikturniiril oli Saksamaa kõigi valikgruppide peale kokku esimene meeskond, kes tagas koha finaalturniiril. Ometigi ei võitnud Saksamaa valikgruppi, sest järgnes 0:3 kaotus Tšehhile, kes alagrupi võitiski, ja viimases valikmängus ei suudetud võita Walesi. Finaalturniirile läks kaks parimat meeskonda. Ballack oli kogu valikgrupi resultatiivseim mängija 8 väravaga, millest 4 löödi 6. septembril 2006 võõrsil San Marino vastu.

Euroopa meistrivõistlustel osales Podolski igas Saksamaa mängus algrivistuses. 8. juunil alistas Saksamaa esimeses voorus Podolski väravatest Poola 2:0. Podolski valiti kohtumise parimaks mängijaks. 12. juunil kaotas Saksamaa Horvaatiale 1:2 ja mängu viimase värava lõi Podolski. 15. juunil toimus viimane alagrupivoor, kus Saksamaa alistas 1:0 Austria ja eduseisus vahetati Podolski 83. minutil välja. 19. juunil mängis Saksamaa veerandfinaali Portugali vastu, võites 3:2. 25. juunil toimus poolfinaal Türgi vastu, mille Saksamaa võitis samuti 3:2. 29. juunil toimus finaal Hispaania vastu. Fernando Torres viis Hispaania 33. minutil juhtima ja see värav jäi mängu ainsaks. Podolski oli üks kolmest sakslasest, kes valiti turniiri sümboolsesse koondisse (ülejäänud olid Michael Ballack ja Philipp Lahm).

2010. aasta MM-valikgrupi võitis Saksamaa ühegi kaotuseta. Podolski lõi 6 väravat ja oli valikgrupi resultatiivsuselt teine mängija, sest Miroslav Klose lõi 7 väravat.

Maailmameistrivõistlused toimusid Lõuna-Aafrika Vabariigis. Podolski mängis kõigis Saksamaa kohtumistes peale viimase algusest lõpuni. 13. juunil mängiti esimene voor, kus Saksamaa alistas Austraalia 4:0 ja Podolski lõi juba 8. minutil avavärava. 18. juunil kaotas Saksamaa teises voorus 0:1 Serbiale (mängis pärast Klose eemaldamist alates 37. minutist vähemuses). 23. juunil võitis ta kolmandas voorus Ghana 1:0. Alagrupi võitis Saksamaa Ghana ees. 27. juunil alistas Saksamaa 4:1 Inglismaae ja Podolski viis Saksamaa 32. minutil 2:0 juhtima. 3. juulil alistas Saksamaa veerandfinaalis Argentina 4:0. 7. juulil kaotas Saksamaa poolfinaalis Hispaaniale 0:1 ja 10. juulil (Podolski ei mänginud) võitis ta pronksimängus Uruguayle 3:2.

2012. aasta EM-valikgrupi võitis Saksamaa täiseduga ja Podolski lõi 3 väravat, millega jagas valikgrupis kõige resultatiivsemate mängijate 7. kohta ja sakslastest 4. kohta.

Finaalturniiril oli Podolski alagrupis kõigis Saksamaa mängudes algrivistuses. 9. juunil võitis Saksamaa esimeses voorus 1:0 Portugali, 13. juunil teises voorus 2:1 Hollandi ja 17. juunil 2:1 Taani. Selles mängus lõi Podolski 19. minutil avavärava, vahetati 64. minutil seisul 1:1 välja ja valiti kohtumise parimaks mängijaks. Ühtlasi oli see Podolski 100. mäng rahvuskoondises. 22. juunil alistas Saksamaa veerandfinaalis Kreela 4:0 (Podolski ei mänginud). 28. juunil kaotas Saksamaa poolfinaalis 1:2 Itaaliale ja Podolski mängis esimese poolaja, mis lõppes 0:2. Pronksimängu ei peetud.

Viimase mängu pidas Podolski koondises 22. märtsil 2017 sõprusmängus Inglismaa vastu, kus ta lõi Saksamaa võiduvärava. Kokku mängis ta koondises aastatel 2004–2017 koondises 130 korda ja lõi 49 väravat.

## Saavutused

### Klubid
;Köln
*2. Bundesliga: 2004–05
;Müncheni Bayern
*Bundesliga: 2007–08
*DFB-Pokal: 2007–08
*DFB-Ligapokal: 2007
;Arsenal
*FA Cup: 2013–14
;Galatasaray
*Türkiye Kupası: 2015–16
*Türgi superkarikas: 2015, 2016
;Vissel Kobe
*Emperor's Cup: 2019

### Rahvuskoondis
;Saksamaa
*Jalgpalli maailmameistrivõistlused: 2014

## Isiklikku
Lukas sündis Waldemar Podolski ja Krysztyna Podolska pojana. Ema oli mänginud Poola käsipallinaiskonnas.

1987. aastal emigreerus pere Lääne-Saksamaale. Nad elasid algul Nordrhein-Westfaleni liidumaal Gergheimis ja pärast Kölni lähedal Pulheimis. Neil on nii Saksamaa kui Poola kodakondsus.

Lukas Podolski abiellus 2011. aasta aprillis Monika Puchalskiga. 14. aprillil 2008 sündis neil poeg Louis Gabriel Podolski.

Lukas on 182 cm pikk ja kaalub 83 kg.

## Viited

## Välislingid

*Lukas Podolski koduleht